送徐正時歸浦城
作者：曹勛
朝代：宋

paragraphs: 徐子志義士，觸熱如探湯。
遠從南浦來，訪我存與亡。
語兼瓊瑶溫，氣回蘭蕙芳。
炎雲正爍石，懷抱爲清凉。
顧予巖壑姿，小築台山傍。
兒輩雜編氓，荆扉繞松篁。
感公久留茲，語離熱中腸。
行行括蒼道，念此山路長。
公懷武夷春，復多知見香。
青雲勉震耀，宜近天漢光。
草堂不道遠，時寄烟蒼茫。